เศรษฐกิจสหรัฐดูดีขึ้น ก่อน Brexit
โดย...จิรวัฒน์ สุภรณ์ไพบูลย์
18 ก.ค. 2559

โดย...จิรวัฒน์ สุภรณ์ไพบูลย์ 
เข้อมูลทางเศรษฐกิจของสหรัฐในเดือน มิ.ย. ที่ออกมาส่วนใหญ่นั้นเป็นไปในทิศทางที่ดูดีขึ้นจากเดือน พ.ค. โดยเฉพาะตัวเลขการจ้างงานนอกภาคการเกษตร (Nonfarm Payroll) ที่ออกมาที่ระดับ 2.87 แสนตำแหน่ง สูงกว่าที่นักเศรษฐศาสตร์คาดการณ์ค่อนข้างมาก ผิดกับในเดือนก่อนหน้าที่มีการจ้างงานเพิ่มขึ้นเพียง 3.8 หมื่นตำแหน่งเท่านั้น ในขณะที่อัตราการว่างงานปรับขึ้นเล็กน้อยสู่ระดับ 4.9% ซึ่งน่าจะเป็นผลมาจากการจ้างงานที่ลดลงอย่างมีนัยสำคัญในเดือน พ.ค. แต่ก็ยังถือว่าอยู่ในระดับที่ต่ำกว่าเป้าหมายของธนาคารกลางสหรัฐหรือเฟดที่ 5%
ด้านภาคการผลิตของสหรัฐก็ยังมีแนวโน้มที่ดีขึ้น โดยดัชนีผู้จัดการฝ่ายซื้อ (PMI) ออกมาที่ระดับ 53.2 ซึ่งถือว่าสูงสุดในรอบกว่า 1 ปีเลยทีเดียว และยังเป็นการขยายตัวต่อเนื่องเป็นเดือนที่ 4 ติดต่อกันอีกด้วย (ดัชนีมากกว่า 50 แสดงถึงการขยายตัวของกิจกรรมภาคการผลิต)
ถ้าดูข้อมูลเศรษฐกิจของสหรัฐในเดือนที่ผ่านมา อาจจะพอสรุปได้ว่าเศรษฐกิจสหรัฐมีแนวโน้มฟื้นตัวที่ดูดีมากขึ้น แต่เหตุการณ์สำคัญช่วงปลายเดือน มิ.ย.คงหนีไม่พ้นการลงประชามติของชาวอังกฤษได้เลือกที่จะออกจากการเป็นสมาชิกภาพของสหภาพยุโรป (Brexit) ดังนั้นข้อมูลต่างๆ ที่ออกมายังไม่ได้สะท้อนถึงผลกระทบของ Brexit เท่าไรนัก ซึ่งอาจจะเป็นปัจจัยหลักที่จะขัดขวางการฟื้นตัวทางเศรษฐกิจในเดือน ก.ค.นี้ได้ ซึ่งแม้กระทั่งเฟดเองก็ออกมายอมรับว่า Brexit น่าจะมีผลกระทบต่อการเติบโตของเศรษฐกิจสหรัฐและโลกไม่มากก็น้อย และเฟดก็พร้อมที่จะไม่รีบขึ้นดอกเบี้ยนโยบายเพื่อประคับประคองเศรษฐกิจ หาก Brexit ส่งผลกระทบต่อเศรษฐกิจจริง
ตลาดหุ้นสหรัฐดูเหมือนจะได้รับอานิสงส์ในเชิงบวกจากภาพเศรษฐกิจที่ดูดีขึ้น และการขึ้นดอกเบี้ยที่ช้าลงของเฟด ทำให้ดัชนีเอส แอนด์ พี 500 ทำสถิติจุดสูงสุดใหม่เป็นที่เรียบร้อย พร้อมๆ กับค่า พี/อี 12 เดือนย้อนหลัง (Trailing P/E) ที่ทำสถิติสูงสุดตั้งแต่เกิดวิกฤตแฮมเบอร์เกอร์ในปี 2008 แสดงให้เห็นถึงการปรับขึ้นของราคาหุ้นที่ล้ำหน้าปัจจัยพื้นฐานไปพอสมควร โดยต้องจับตาดูผลประกอบการไตรมาส 2 ที่กำลังทยอยออกมา ซึ่งจะเป็นดัชนีชี้วัดที่ดีอย่างหนึ่งว่าราคาหุ้นสะท้อนปัจจัยพื้นฐานที่แท้จริงหรือไม่